**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXII. Br. 2/LISTOPAD 2017.

KRUNICA I DUHOVNA BORBA

U Poljskoj je 7.10.2017., na blagdan Kraljice svete krunice i na dan pobjede nad Osmanlijama kod Lepanta (1571.), kojom je zaustavljen njihov prodor prema Europi, organizirana molitva krunice. Molili su mladi i stari, veliki i mali okruživši granice svoje države. Molili su na nakanu da svijet pronađe mir, da Europa ostane kršćanska i spasi svoju kulturu, a istovremeno su htjeli dati znak "drugim europskim narodima, jer shvaćaju da je potrebno vratiti se kršćanskim korijenima kako bi Europa ostala Europa", kako je rekao predsjednik Poljske biskupske konferencije, monsinjor Stanislaw Gadecki. Izabrani datum nosi duboku soimboliku: pobjeda je izvojevana upravo zahvaljujući molitvi krunice, koju je potaknuo tadašnji papa Pio V. kao i Svetu ligu, koja se suprotstavila Osmanlijama. On je nakon pobjede (koja mu je došla u viđenje tijekom molitve krunice) proglasio blagdan Kraljice svete krunice bulom *Salvatoris Domini* (5. ožujka 1572.), a prije toga je dao konačni oblik krunici.

Ovu su molitvu inicirali laici, a biskupi su podržali program. Organizatori su izjavili kako vjeruju da molitva krunice milijuna Poljaka uz granicu njihove zemlje može promijeniti ne samo tijek događaja, nego i otvoriti srca ljudi milosti Božjoj, podsjećajući i na poziv Gospe Fatimske djeci prilikom ukazanja da vrše pokoru za grijehe i mole krunicu za spasenje grješnika.

Bitka kod Lepanta najveća je i najkrvavija pomorska bitka u povijesti, a zanimljivo je da je u njoj svaki peti sudionik  bio Hrvat.

Kako bi bilo lijepo da se i u ovoj akciji priključimo Poljacima! Da budemo sudionici ove duhovne bitke jer, uistinu, Europa bez kršćanstva neće biti Europa. A ne vrati li se svojim korijenima, ostane li ovako oholo u neprijateljstvu prema Bogu, ne piše joj se dobro. "Nemoguće je pobijediti fundamentalizam, ekstremizam i nasilje, a istodobno kladiti se na sekularizam i ignorirati religiju", reče nadbiskup Celestino Migliore, apostolski nuncij u Moskvi. Time je sve rekao. (M.Grgat)



**BOŽJA RIJEČ – RIJEČ ŽIVOTA**



*Oko je tijelu svjetiljka. Ako ti je dakle oko bistro, sve će tijelo tvoje biti svijetlo. Ako ti je pak oko nevaljalo, sve će tijelo tvoje biti tamno. Ako je dakle svjetlost koja je u tebi - tamna, kolika će istom tama biti?*

Lk 11, 22-23

O MOLITVI KRUNICE

„Krunica je najljepša i najbogatija milostima od svih molitvi; to je molitva koja najviše dira Srce Majke Božje … i ako želite da mir prevlada u vašim domovima onda molite obiteljsku krunicu.“ sveti Pio X., papa

„Idite prema Gospi. Ljubite je! Uvijek molite krunicu. Izmolite je dobro. Molite je što češće možete. Budite duše molitve. Nikada se ne umarajte od molitve, ona vam je najpotrebnija. Molitva potresa Božje srce, po njoj dobivate potrebne milosti.“

sveti otac Pio iz Pietrelcine

„Krunica je knjiga za slijepe, gdje duša vidi i tu se odigrava najveća drama o ljubavi koju je svijet ikada upoznao; to je knjiga za jednostavne, koja im pokazuje sve tajne i znanja koja pružaju veće zadovoljstvo nego obrazovanje običnih ljudi; to je knjiga onih starijih, čije se oči zatvaraju nad sjenama ovog svijeta a otvaraju u cijelosti za onaj dolazeći. Njezina moć se ne može opisati.“

nadbiskup Fulton Sheen

„Krunica je najizvrsnija molitva i najefikasniji način za postizanje vječnoga života. Ona je lijek za sva zla i korijen svih naših blagoslova. Ne postoji izvrsniji način molitve.“ papa Leon XIII.

„Uvijek ostavljaš krunicu za kasnije i na kraju je ne izmoliš jer si pospan. Ako nema drugog vremena, onda je izmoli kada si na ulici, a da te nitko ne opazi. Ona će ti pomoći da se nađeš u Božjoj prisutnosti.“

sveti Josemaria Escriva

„Jednoga dana putem krunice i škapulara Gospa će spasiti svijet.“

Sveti Dominik

**PRONAĐI SVOJ LIJEK**

 *Onaj tko je blag prema nama nije uvijek naš prijatelj, kao ni onaj tko nas ukorava naš neprijatelj. Bolje je imati rane od prijatelja, nego varljive poljupce od neprijatelja. Bolje je voljeti sa strogošću, nego varati s blagošću.*

sv. Augustin

*Neka nas molitva ne umara jer spas čovječanstva ne ovisi o materjalnom uspjehu, ni o znanostima koje zamračuju intelekt, ni o oružju, ni o ljudskoj radinosti, nego samo o Isusu.*

sv. Franjo Ksaverski

**POZIV NA TRIBINU**

**TEMA:  POMOĆI PROŽIVJETI SMRT - UZ PAŽNJU I S LJUBAVI.**

**Palijativna skrb**

**PREDAVAČ:** dr.med. **MATIJA RIMAC**, MAS palijativne skrbi

**ČETVRTAK, 19. listopada 2017. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

**IZ PROPOVIJEDI zadarskog nadbiskupa Želimira Puljića 14. rujna 2017.**

**Što je rodna ideologija?**

To je svjetonazor koji nameće novo tumačenje čovjeka koji nije spojiv s normalnim ljudskim poimanjem, a pogotovu ne s kršćanskom antropologijom. Predstavnici ove nove ideologije ne prihvaćaju činjenicu da se ljudska bića rađaju kao muško i žensko, nego tvrde da su njihove razlike „društvena konstrukcija“. A umjesto riječi spol, upotrebljavaju riječ „rod“. Čini se kako trenutačno jedino Katolička Crkva otvoreno i jasno upozorava na opasnosti koje ova ideologija sa sobom nosi. Već prije 20 godina, na Međunarodnoj konferenciji u Pekingu (1995.), u kontekstu „pitanja ženskoga dostojanstva“, pokušalo se „poništiti razlike između muškarca i žene“. Tada je sveti Ivan Pavao II. uputio „Pismo ženama svijeta“ (29. VI. 1995.) u kojem je napisao da su „ženskost i muškost komplementarni, ne samo s fizičke i psihičke, nego s ontološke točke gledišta“. A njegov nasljednik, Benedikt XVI. napisao je kako „dženderistička ideologija vrši atentat na oblike obitelji koju čine otac, majka i djeca“ (2012.).

Veliki stručnjak za rodnu teoriju Tony Anatrella, francuski specijalist socijalne psihijatrije i savjetnik Papinskoga vijeća za obitelj upozorava: „Ne bojte se boriti protiv rodne ideologije koja je najveća kušnja u ovom stoljeću. Budite proročka manjina, koja će učiniti vlastitima riječi svetoga Ivana Pavla II., koji je rekao kako treba ‘stalno ukazivati na zablude ove nove antropološke hereze’.“ Ova ideologija sve više osvaja jer se nameće putem medija, odgojno-obrazovnih programa i pravnih propisa izglasavanjem zakona.

Sjećamo se kako se to kod nas prije četiri godine pokušalo učiniti preko „zdravstvenoga odgoja u školama“. Tada se pod krinkom „zdravstvenoga odgoja“, protiv kojega nitko pametan ništa nema, upakiralo četvrti modul spolnoga odgoja premrežen stajalištima rodne ideologije. Javili su se brojni roditelji i građanske udruge koje su to otklonile. Dakle, pokušalo se „prodati rog za svijeću“.

Prekjučer su u Europskom parlamentu usvojili većinom glasova Istambulsku konvenciju koja želi zaštiti žene i obitelji od nasilja. Nitko ne bi bio protiv takve konvencije, kad u njoj ne bi bila shvaćanja i izrazi „rodne ideologije“ koju kršćanin ne može prihvatiti. Ta ideologija, naime, kako je rekao papa Bendikt XVI., „vrši atentat na oblike obitelji koju čine otac, majka i djeca“. A papa Franjo ju je za vrijeme susreta mladih u Poljskoj (12. VIII. 2017.) nazvao „ideološkom kolonizacijom”. Zabrinjava činjenica da su stranke koje se nadahnjuju kršćanskim nazorom (u imenu ili djelovanju) digli ruku za tu Konvenciju. Među njima su i predstavnici iz naše zemlje. Čestitamo svim onim parlamentarcima koji su imali hrabrosti **oduprijeti se toj suvremenoj kolonizaciji**! **Čestitamo i Slovačkom parlamentu što nije ratificirao spomenutu konvenciju!**

[Svetci nam pomažu odupirati se zavođenjima i liječiti zadobivene rane ...](https://www.google.hr/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwihssSO_eXWAhUMsxQKHe63BmkQFggqMAA&url=https%3A%2F%2Fwww.vjeraidjela.com%2Fsvetci-nam-pomazu-odupirati-se-zavodenjima-i-lijeciti-zadobivene-rane%2F&usg=AOvVaw1yu5t9pq69sgELs4H-4JbO)

https://www.vjeraidjela.com/svetci-nam-pomazu-odupirati-se-zavodenjima-i-lijeciti-za..

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** [matija@net.hr](mailto:matija@net.hr)